Калі маланка спасцігла вас на вуліцы, то тэрмінова схавайцеся ў любым памяшканні, зайдзіце ў магазін. Вось толькі аўтобусны прыпынак не з’яўляецца бяспечным месцам для сховішча. Калі вырашылі схавацца пад казырком якога будынка, то не дакранайцеся да сцяны, не стойце каля высокіх дрэў, слупоў, рэкламных шчытоў і не карыстайцеся мабільнікам. Знаходзячыся на адкрытай мясцовасці (полі ці лузе) не стойце на ўзвышшы, каля слупоў-апор ліній электраперадач, пад правадамі. Хутчэй прысядзьце ў якой-небудзь нізіне ў “позе эмбрыёна”, адключыце мабільны тэлефон, прыкрыйцеся. Усялякія металічныя прадметы кшталту сельгасінвентару адкіньце ад сябе падалей і не паднімайце над галавой граблі, вілы, касу ці рыбалоўную вуду. Часам нават парасон можа сыграць дрэнную ролю ўкрыцця. Здыміце металічныя ўпрыгожанні (завушніцы, пярсцёнкі, ланцужкі, бранзалеты з гадзіннікамі) і пакладзіце ўсё гэта ў кішэню. У навальніцу нельга бегаць, хадзіць басанож, а таксама хавацца ў стажках, пад высокімі, асобна растучымі дрэвамі.